Nariadenie Komisie (ES) č. 762/2004
z 23. apríla 2004,
ktorým sa upravujú kvóty určitých rýb pre rok 2004 podľa nariadenia Rady 847/96, ktorým sa zavádzajú dodatočné podmienky pre medziročné riadenie celkových prípustných úlovkov (CPU) a kvót
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2371/2002 z 20. decembra 2002 o ochrane a trvalo udržateľnom využívaní zdrojov rybolovu na základe spoločnej politiky rybného hospodárstva [1], a najmä na jeho článok 23 ods. 4,
so zreteľom na nariadenie Rady (ES) č. 847/96 zo 6. mája 1996, ktorým sa zavádzajú dodatočné podmienky pre riadenie celkových prípustných úlovkov (CPU) a kvót z roka na rok [2], a najmä článok 3 ods. 3, článok 4 ods. 2 a článok 5,
keďže:
(1) nariadenie Rady (ES) č. 2340/2002 zo 16. decembra 2002, ktorým sa pre roky 2003 a 2004 stanovujú možnosti rybolovu hlbokomorských druhov rýb [3] a nariadenie Rady (ES) č. 2341/2002 z 20. decembra 2002, ktorým sa pre rok 2003 stanovujú možnosti rybolovu a súvisiace podmienky pre druhy určitých rýb a pre skupiny druhov rýb, uplatniteľné vo vodách spoločenstva a na lode spoločenstva vo vodách, v ktorých sa vyžadujú obmedzenia úlovku [4], bližšie určujú druhy, ktoré môžu byť predmetom opatrení, stanovených nariadením (ES) č. 847/96;
(2) nariadenie (ES) č. 2340/2002 a nariadenie Rady (ES) č. 2287/2003 z 19. decembra, ktorými sa pre rok 2004 stanovujú možnosti rybolovu a súvisiace podmienky pre druhy určitých rýb a pre skupiny druhov rýb, uplatniteľné vo vodách spoločenstva a na lode spoločenstva, v ktorých sa vyžadujú obmedzenia úlovku [5], stanovujú kvóty pre určité druhy pre rok 2004;
(3) určité členské štáty požiadali, aby podľa nariadenia (ES) č. 847/96 bola časť ich kvót prevedená do nasledujúceho roku. V rámci limitov, uvedených v tomto nariadení, majú byť zadržané množstvá, pripočítané ku kvóte pre rok 2004;
(4) nariadenie (ES) č. 847/96 stanovuje, že odpočítania z národných kvót pre rok 2004 by sa mali vykonať na úrovni rovnocennej množstvu ulovenému naviac. Takéto odpočítania sa majú uplatňovať tak, že sa pritom zohľadnia aj špecifické ustanovenia, ktorými sa riadia zásoby druhov, patriace do oblasti pôsobnosti regionálnych organizácií pre rybolov;
(5) nariadenie (ES) č. 847/96 taktiež stanovuje, že vážené odpočty z národných kvót pre rok 2004 by sa mali vykonať v prípade nadmerného výlovu a povolených vyložení na breh v roku 2003 pri určitých druhoch, označených v nariadení (ES) č. 2340/2002 a v nariadení (ES) č. 2341/2002;
(6) určité členské štáty požiadali, na základe nariadenia (ES) č. 847/96, o povolenie vyložiť na breh dodatočné množstvá rýb určitých druhov. Tieto prekračujúce povolené vyloženia na breh by sa však mali pre rok 2004 odpočítať z ich kvót;
(7) opatrenia, stanovené v tomto nariadení, sú v súlade so stanoviskom Riadiaceho výboru pre rybolov a akvakultúru,
PRIJALA TOTO NARIADENIE:
Článok 1
Kvóty, stanovené v nariadení (ES) č. 2340/2002 a v nariadení (ES) č. 2287/2003, sa zvyšujú v súlade s prílohou I alebo znižujú v súlade s prílohou II.
Článok 2
Toto nariadenie nadobúda účinnosť siedmy deň po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 23. apríla 2004